Document ID: 32014R0335

ΚΑΝΟΝΙΣΜΌΣ (ΕΕ) αριθ. 335/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 11ης Μαρτίου 2014
για την τροποποίηση του κανονισμού (ΕΚ) αριθ. 1198/2006 του Συμβουλίου για το Ευρωπαϊκό Ταμείο Αλιείας όσον αφορά ορισμένες διατάξεις σχετικά με τη χρηματοοικονομική διαχείριση για ορισμένα κράτη μέλη που αντιμετωπίζουν ή απειλούνται από σοβαρές δυσκολίες όσον αφορά τη χρηματοοικονομική τους σταθερότητα
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη συνήθη νομοθετική διαδικασία (2),
Εκτιμώντας τα ακόλουθα:
(1)
Η άνευ προηγουμένου παγκόσμια χρηματοπιστωτική κρίση και η οικονομική κάμψη έπληξαν σοβαρά την οικονομική ανάπτυξη και τη χρηματοοικονομική σταθερότητα και προκάλεσαν ισχυρή επιδείνωση των χρηματοοικονομικών συνθηκών σε πολλά κράτη μέλη. Ειδικότερα, ορισμένα κράτη μέλη αντιμετωπίζουν σοβαρές δυσκολίες ή απειλούνται με σοβαρές δυσκολίες. Ιδίως, αντιμετωπίζουν προβλήματα στην οικονομική τους μεγέθυνση και τη χρηματοοικονομική τους σταθερότητα, και επιδείνωση της κατάστασης του ελλείμματος και του χρέους τους.
(2)
Προκειμένου να αντιμετωπιστούν οι αρνητικές επιπτώσεις της κρίσης, έχουν ληφθεί σημαντικά μέτρα σύμφωνα με τα άρθρα 122 παράγραφος 2, 136 και 143 της Συνθήκης για τη λειτουργία της Ευρωπαϊκής Ένωσης. Ωστόσο, η πίεση που ασκείται στους εθνικούς χρηματοοικονομικούς πόρους αυξάνεται, ενώ χρειάζονται κατάλληλα μέτρα ανακούφισης από αυτήν την πίεση, μέσω της μέγιστης και βέλτιστης χρήσης των πόρων του Ευρωπαϊκού Ταμείου Αλιείας που θεσπίσθηκε με τον κανονισμό (ΕΚ) αριθ. 1198/2006 του Συμβουλίου (3).
(3)
Για να διευκολυνθεί η διαχείριση των χρηματοδοτικών πόρων της Ένωσης, να βοηθηθεί η επιτάχυνση των επενδύσεων στα κράτη μέλη και τις περιφέρειες και να βελτιωθεί η διαθεσιμότητα κεφαλαίων για την οικονομία, ο κανονισμός (ΕΚ) αριθ. 1198/2006 τροποποιήθηκε από τον κανονισμό (ΕΕ) αριθ. 387/2012 του Ευρωπαϊκού Κοινοβουλίου και του Συμβουλίου (4). Η τροποποίηση αυτή κατέστησε δυνατή την αύξηση των ενδιάμεσων και τελικών πληρωμών από το Ευρωπαϊκό Ταμείο Αλιείας με ποσό αντίστοιχο προς 10 εκατοστιαίες μονάδες υψηλότερο από το πραγματικό ποσοστό συγχρηματοδότησης για κάθε άξονα προτεραιότητας, από κράτη μέλη που αντιμετωπίζουν σοβαρές δυσχέρειες όσον αφορά τη χρηματοοικονομική τους σταθερότητα και ζητούν να επωφεληθούν από το μέτρο αυτό.
(4)
Ο κανονισμός (ΕΚ) αριθ. 1198/2006 προβλέπει τη δυνατότητα εφαρμογής αυξημένου ποσοστού συγχρηματοδότησης έως τις 31 Δεκεμβρίου 2013. Ωστόσο, επειδή ορισμένα κράτη μέλη εξακολουθούν να αντιμετωπίζουν σοβαρές δυσκολίες όσον αφορά τη χρηματοοικονομική τους σταθερότητα, η εφαρμογή αυξημένου ποσοστού συγχρηματοδότησης δεν θα πρέπει να περιοριστεί μέχρι το τέλος του 2013.
(5)
Τα κράτη μέλη που λαμβάνουν χρηματοδοτική ενίσχυση θα πρέπει επίσης να επωφελούνται από την αύξηση του συντελεστή συγχρηματοδότησης έως το τέλος της περιόδου επιλεξιμότητας και θα πρέπει να μπορούν να το ζητούν με την υποβολή της αίτησης για την πληρωμή του τελικού υπολοίπου, ακόμη και εάν δεν λαμβάνουν πλέον χρηματοδοτική ενίσχυση.
(6)
Επομένως, θα πρέπει να τροποποιηθεί αναλόγως ο κανονισμός (ΕΚ) αριθ. 1198/2006.
(7)
Λόγω της άνευ προηγουμένου κρίσης, απαιτείται η ταχεία υιοθέτηση των μέτρων στήριξης. Ως εκ τούτου, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1198/2006 τροποποιείται ως εξής:
1)
Στο άρθρο 76 παράγραφος 3, η εισαγωγική πρόταση αντικαθίσταται από το ακόλουθο κείμενο:
«3. Κατά παρέκκλιση του άρθρου 53 παράγραφος 3, κατόπιν αιτήματος κράτους μέλους, οι ενδιάμεσες πληρωμές αυξάνονται κατά ποσό που αντιστοιχεί στον συντελεστή συγχρηματοδότησης ο οποίος ισχύει για κάθε άξονα προτεραιότητας, προσαυξημένο κατά 10 εκατοστιαίες μονάδες, έως το 100 % κατ’ ανώτατο όριο, με εφαρμογή του στο ποσό της επιλέξιμης δημόσιας δαπάνης που δηλώνεται εκ νέου σε κάθε πιστοποιημένη δήλωση δαπάνης που υποβάλλεται από κράτος μέλος, υπό την προϋπόθεση ότι το κράτος μέλος, στις 31 Δεκεμβρίου 2013, ή μετά την ημερομηνία αυτή, πληροί έναν από τους ακόλουθους όρους:».
2)
Στο άρθρο 77, η παράγραφος 2 αντικαθίσταται από το ακόλουθο κείμενο:
«2. Κατά παρέκκλιση του άρθρου 53 παράγραφος 3, κατόπιν αιτήματος του κράτους μέλους, η πληρωμή τελικού υπολοίπου αυξάνεται κατά ποσό που αντιστοιχεί στον συντελεστή συγχρηματοδότησης ο οποίος ισχύει για κάθε άξονα προτεραιότητας, προσαυξημένο κατά 10 εκατοστιαίες μονάδες, έως το 100 % κατ’ ανώτατο όριο, με εφαρμογή του στο ποσό της επιλέξιμης δημόσιας δαπάνης που δηλώνεται εκ νέου σε κάθε πιστοποιημένη δήλωση δαπάνης που υποβάλλεται από κράτος μέλος, υπό την προϋπόθεση ότι το κράτος μέλος στις 31 Δεκεμβρίου 2013, ή μετά την ημερομηνία αυτή, πληροί έναν από τους όρους που προβλέπονται στο άρθρο 76 παράγραφος 3 στοιχεία α), β) και γ).».
3)
Το άρθρο 77α τροποποιείται ως εξής:
α)
η παράγραφος 2 αντικαθίσταται από το ακόλουθο κείμενο:
«2.
Η αναφερόμενη στο άρθρο 76 παράγραφος 3 και στο άρθρο 77 παράγραφος 2 παρέκκλιση χορηγείται από την Επιτροπή μετά από γραπτή αίτηση κράτους μέλους που πληροί έναν από τους όρους που ορίζονται στο άρθρο 76 παράγραφος 3 στοιχεία α), β) και γ).»·
β)
η παράγραφος 5 διαγράφεται.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 11 Μαρτίου 2014.

Labels: 2
18
15
19